Predkladacia správa

Materiál  “Návrh žiadosti o financovanie z ISPA pre projekt: Modernizácia želežničnej trate Trnava – Nové Mesto nad Váhom, úsek Trnava - Piešťany" je predkladaný na rokovanie vlády na základe uznesenia vlády Slovenskej republiky č.135/2001 zo dňa 14. februára 2001 a v zmysle Pokynov pre hospodárenie s finančnými prostriedkami realizácie programu ISPA (čl.17,odsek 5) schválených uznesením vlády SR č. 1114/2001 zo dňa 28. 11.2001.

Cieľom predkladaného materiálu je informovať vládu SR o zámere predložiť Európskej komisii žiadosť o financovanie z ISPA a o potrebách národného spolufinancovania pre uvedený projekt.

Predmetný projekt bol vo forme štandardnej žiadosti ISPA predložený podpredsedníčke vlády pre európsku integráciu - Národnej koordinárke ISPA ministrom dopravy pôšt a telekomunikácií dňa 21. decembra 2001. Projekt bol odsúhlasený Pracovnou skupinou ISPA v zmysle Koordinačnej smernice pre prípravu a realizáciu programu ISPA v SR (schválená uznesením vlády SR č. 739/2000 zo dňa 20. 9.2000).

Žiadosť o financovanie z ISPA bola spracovaná v rámci odbornej pomoci z programu PHARE LSIF IV SR 9903. Žiadosť o financovanie z ISPA je pripravená v štandardnej forme a v anglickom jazyku tak, ako to vyžadujú pravidlá pre predkladanie žiadostí stanovené nariadením ES 1267/99 o vytvorení Nástroja pre štrukturálnu politiku v predvstupovom období (ISPA) a Koordinačnej smernice pre prípravu a realizáciu programu ISPA v SR. Súčasťou žiadosti sú: analýza dopadov na životné prostredie a ďalšie dokumenty vo vzťahu k navrhovanej investičnej aktivite, sumár analýzy dopravy, ekonomické a finančné hodnotenie a mapová príloha.

Realizácia projektu je v súlade s prioritami Dopravnej politiky SR a aktualizovanou Národnou stratégiou ISPA pre sektor dopravy (uznesenie vlády SR č.22/2002 z 10.1.2002).

Celkové rozpočtové náklady projektu predstavujú 93 488 000 EUR, pričom požadovaný grant z ISPA predstavuje 70 116 000 EUR. Projekt predpokladá národné spolufinancovanie zo štátneho rozpočtu vo výške 23 372 000 EUR.

Národné spolufinancovanie je zvažované v dvoch alternatívach, a to priamo zo štátneho rozpočtu, alebo formou štátnej záruky za úver z vybranej medzinárodnej finančnej inštitúcie.

Predmetná žiadosť o financovanie z ISPA bude v zmysle Koordinačnej smernice pre prípravu a realizáciu programu ISPA v SR predložená podpredsedníčkou vlády pre európsku integráciu odborným zložkám Európskej komisie.

Finančné memorandum pre uvedený projekt bude pripravené v spolupráci s Európskou komisiou po odsúhlasení projektu Riadiacim výborom ISPA. Riadiaci výbor ISPA je tvorený zástupcami členských štátov EÚ a svoju činnosť vykonáva v zmysle nariadenia ES 1267/99 o vytvorení Nástroja pre štrukturálnu politiku v predvstupovom období (ISPA).

Európska komisia má vyhradené právo rozhodnúť o výške finančného príspevku z ISPA pre financovanie projektu. V prípade zníženia výšky spolufinancovania z ISPA bude potrebné zvýšiť účasť národného spolufinancovania pre projekt. 

Finančné memorandum pre projekt, v ktorom budú určené konečné objemy spolufinancovania projektu z ISPA a národných zdrojov, bude pred jeho podpisom za slovenskú stranu predložené na schválenie vláde SR v zmysle uznesenia vlády SR č.600/2000.